kaerle etc. doen condt allen luyden nu zynde ende naemaels
wesende dat wy ontfangen hebben die oetmoedige supplicacie
van aernt de hane cuypere woenende binnen onser stadt van
antwerpen inhoudende hoe dat hy suppliant op sinte marc$
dach inden jaere van xxxiii is gegaen met zekeren geselcape
te wetenen jacoppe faes willemen de dryvere wageman janne
opten hoff den ouden ende daneelen montcaert des voirs.
jacops zwagere in eenen hoff gestaen by sinte michiels
cloostere om aldaer te clossene oft anderssins metten cloot
te spelene ende aldaer ghespeelt hebbende hadden zy drye
oft vier potten wyns te voeren gewonnen ende zyn daernae
tsamen gecomen tot inde camerstrate inde herberge
geheten den salm daer zy die winninghe verdroncken hebben
ende noch eenen oft twee potten boven deselve winninge meer
verdroncken hebbende hebben zy underlinge daeromme gespeelt
ende alsoe spelende tot opden avont toe tusschen zess ende
zeven uren soe is ghebuert dat de voirs. suppliant ende noch
eenighe vanden gelaechs genooten hen hebbende quyt ende
vry gespeelt ende is ten lesten alsoe tselve spel gecomen
tusschen den voirs. janne opten hoff ende den voirs. jacoppe
faes die alsoe tegen malcanderen om tghene des daer quytt
quaet quam spelende heeft de suppliant staende aender tafelen
tspel gade geslagen tellende die screnen die elck winnere
aen zyn zyde vuyt dede oft vuyt doen moeste dwelcke ziende
de voirs. jacop zeyde totten suppliant zeere hoochmoedelyck
dese oft gelycke iniurieuse ende affdragende woirden ghy
lecker ghy rabbant wat hebdy u ons speels te moeyen
zwyght ghy ghy en hebt een cruyce nyet in uwe borse
ende ghy wilt nochtans overal den haen maken de voirs.
suppliant merckende dat de voirs. jacop verstoort ende
gram werde antwoirde hem quettelycke woirden
seggende jacop en willes doch nyet qualyck nemen ick
en telle tspel nyet u te leede maer tot elcx profyte
hadde ick oyck geweten dat u nyet lief en hadde
geweest ick zoudt gelaten hebben daeromme bidde ick u
om goidswille weest doch te vreden ende is alsoe
tselve gekyff duer tusschen spreken vanden voergenoempte
goede mannen ende ommesitters ter neder geleeght ende
doot ghedroncken ende ten lesten tgelach gerekent zynde
ende voer den meesten deel byden voirs. jacoppe als meest
verloren hebbende betaelt synde soe eest opten avont gecomen
soe dat goeder luden maeltyt werde dwelck aenmerckende
de voirs. suppliant als wesende een gehoudt man hebbende
wyff ende kinderen ende houdende winckel van zynen
ambachte is vander tafelen op gestaen ende heeft zyn
cappe genomen om nae huys te gaene ende tselve
ziende de voirs.jacop heeft hem op gherecht seggende
ende roepende totten suppliant ghy lecker ghy rabbant
waer gaet ghy betaelt u gelach ende dan gaet daer
op de voirs. suppliant seyde siet jacop tgelach is al betaelt
de reste heeft mijn stiefvader betaelt soe dat de weerdt
onser alder wel te vreden is ende en waer hy mynder
oyck nyet te vreden ic wilde hem myn cappe laten te
pande de voirs. jacop daer op seggende jae jae tis al
goet als u stiffvader ende ick ghelt te leenen hebben ghy
coompt hier ende maect den haen op andere luyden borze
ghy en hebt selfs een cruyce in u borse nyet ghy lecker
ghy abbant ende tselve te meer rysen verhalende
ende persevererende inde selve ende meer andere dier
ghelycke woirden roepende ende blamerende den voirs.
suppliant voer tgheheel geselschap soe dat de voirs. suppliant
gecommoveert ende geturbeert is geworden duer schaempte
ende is met eenen heeten ende grammen moede den voirs. jacoppe
die nyet en cesseerde vanden suppliant met leelycke affdragende
woirden te oblatrerenen ende iniurierenen innegegaen ende
heeft den selve met eenen opstekere omtrent der schouweren
eenen steeck gegeven daer aff deselve terstont ende corts
naeden voirs. steeck van levende lyve ter doot gecomen
is wiens ziele god benaden wille ende gemerct
tselve langen tyt geleden is tyt ende die suppliant te meer
reysen aenden vader des voirs. jacops geheeten cornelis
faes heeft doen bidden ende versuecken omme de soene te
willen laten maken soe en heeft de vader daertoe noyt
willen verstaen nemende syne excusatie ende onschult
op eenen zynen zoenen den welcken de montsoennige vanden
voirs. afflyningen synen bruedere competeert woenende is
in calcoeten sonder by wesen vanden welcken hy nyet doen en
wille hoewel nochtans men overal nyet en weet weder
die doot oft levende is want hy menige ende veel jaeren
vuyten landen van herwaert sonder geweest is soe dat
by desen vuyt setten vanden vadere de voirs. suppliant wesende
een jonck gehouwt man belast met wive ende kinderen
ende die zyn broot gheerne winnen soude geschapen wa$
nemmermeer tot peyse oft soeninge te comenen ende alsoe
hem moeten blyven houden buyten onsen lande van brabant
in miserien ende armoede tot zynre zynder huysvrouwen
ende kinde grooter ongenuechte verdriete ende achterde$
ten ware dat onse gratie ende genade hem hier op
worde geextendeert ende verleent alzoe hy suppliant
seeght ons daerom oitmoedelyck biddende soe
eest dat wy desen aenghesien geneyght wesende ter beden
des aernts de hane suppliant ende willende hem in dit stuck
prefereren van justicien besundere ter eeren vander bitter
pasie ende lyden onserheeren jehsus christus dwelck hy opten
goeden vrydach voere de zalicheyt van allen menschen
geleden heeft hebben den selven suppliant inden ghevalle
als boven quytgeschonden geremitteert ende vergheven
schelden quyte remitteren ende vergheven vuyt sunderlinge
gracien by desen onsen brieve tfeyt ende dootslach
boven geruert midtsgaders alle offensie ende bruecke
corporelle ende criminelle daer inne hy ter causen
vorscreven midts dat daeraen cleven mach tegen ons
ende justicie mesdaen ende mesbruyckt mach hebben
ende hebben hem daer aff wedergestelt ende gherestitueert
stellen weder ende restitueren tot zynen goeden name fame
ende geruchte in onsen voirs. lande ende hertoighdomme van
brabant ende allen anderen onsen landen ende heerlicheyden
ende tot zynen onverbuerden goeden indien hy eenighe onder
ons heeft gelyck ende in alder manieren soe hy was
voer de toecompste vanden voirs. feyte imponerende hier
op een eeuwich geswych onsen procureur generael in brabant
onsen marcgrave van antwerpen ende allen anderen
onsen justicieren ende officieren wie zy zyn satisfactie
ende beternisse ierst ende voer al gedaen der partie
geinteresseerde indien die noch nyet gedaen en zy ende
eenige daer toe staet civilyck alleenlyck behoudelyck
dat de suppliant gehouden zal zyn tvoirs. feyt tegen ons
te beteren civilyck naede gelegentheyt vander zaken ende
betalen de costen van justicien daerom gedaen ende te
doene allet ter taxatien ende moderatien van onsen
lieven ende getruwen de cancellier ende luyden van
onsen raede in brabant die wie daer toe gecommitteert
hebben ende committeren by desen ontbieden daerom ende
bevelen den selven onsen cancellier ende raedtsluyden
dat voer hen gheroepen die ghene daerom behoiren
gheroepen te zyne zy procederen wel ende duechdelyck
ter verificatie ende interinemente van desen ende totter
taxatie ende moderatie vander voirs. amende ende
costen alsoe zy sullen bevinden behoirende welck
interinement de voirs. suppliant gehouden sal zyn te versueckenen
ende hem in persone te presenteren in onsen voirs. rade
binnen eenen jaere naestcomende op de pene van te verbuerenen
deffect van deser ende dat gedaen ende die voirs. a
amende ende costen van justicien getaxeert ende
betaelt zynde in handen vanden ghenen dien dat behoiren
zal zy onse voirs. procureur generael in brabant onse voirs.
schoutet ende marcgrave van antwerpen ende alle
andere onse rechteren justicieren officieren ende ondersaten
iegewoirdigt ende toecomende dien dat aengaen sal mogen
huere stedehouderen ende eenen ieghelycken van hen besundere
soe hem toebehoiren zal doen laten ende ghedoogen
den voirs. suppliant van deser onser iegewoirdigher
gracien remissen ende pardoenen ende van alle den
inhouden van desen inder vuegen ende manieren voere
verhaelt rustelyck vredelyck volcomelyck ende
eeuwelyck genyeten ende ghebruycken sonder hem
te doene noch te laten gheschieden nu noch in toecomende
tyden eenich hinder letsel oft moeyenisse aen lyve noch
aen goeden ter contrarien maer indien syn lyff oft
eenighe van zynen goeden daerom gearresteert becommert
# sy hier af verantwordt
byden ontfanger
vanden exployten
oft belet waren dat zy die setten ende stellen oft doen setten
ende stellen terstont ende sonder vertreck tot gheheelder
ende volcommender delivrancie want ons alsoe ghelieft
ende ten eynde dat dit vast ende ghestadich blyve
tot eeuwighen daghen zoe hebben wy onsen zeghel hier
aen doen hangen behoudelyck in anderen dinghen
onsen rechten ende eenen yegelycken anderen dessyns gegeven$
in onser stadt van bruessele opten goeden vrydach inde
maent van april int jaer onserheeren duysnet vyffhondert
ende vyffendertich van onsen keyserycke txviie ende
van onsen rycken van castillien etc. txxie aldus stont
ghescreven opde plycke byden keyser ende
gheteekent $ wiele visa recepta
ghecollacionneert tegens
dorigynale brieven by my
decock